Na podujatí Octopus Live, ktoré organizuje, totiž vystúpia v bratislavskej Incheba Expo Aréne štyri skutočne veľké mená známe hádam každému pravému milovníkovi metalu.
Keď minulý rok v marci nabehli na pódium v bratislavskom Majestic Music Clube (MMC), mnohým padla sánka. Prišla s nimi totiž tlaková vlna, akú na predkapelu čakal málokto. Šialené tempo a diabolsky kvíliace gitary takmer okamžite spustili v dave masovú hystériu. Kotol sa čoraz viac rozrastal a začal pripomínať nespútaný hurikán. Metalisti Power Trip z Dallasu prezentovali svoj posledný album Nightmare Logic a s rukou na srdci možno úprimne vyhlásiť, že nič kvalitnejšie v rámci novej vlny amerického crossover trashu nemožno nájsť. Ostrými riffmi aj ostrými textami odštartujú o 18. hodine dnešný štvorkoncert v Inchebe.
V MMC Power Trip predskakovali kolegom z floridského Orlanda, kapele Trivium a práve tá je druhým hosťom podujatia. Melodický metalcore s výrazným vplyvom Metallicy poteší a dostane do varu všetky vekové kategórie. Je viac než jasné, že návštevníkom opäť ponúknu hity z najnovšieho albumu The Sin and the Sentence (2017) ako The Heart From Your Hate, Beauty in the Sorrow či Beyond Oblivion.
Ak prvé dve kapely divákov zahrejú, tretia ich rozhodne schladí a prinesie mrazivú, ponurú, ultratemnú atmosféru. Poľskí blackmetalisti Behemoth sú známi maximálne profesionálnymi živými vystúpeniami s prepracovanými kulisami, maskami či rafinovanou hrou so symbolmi. Na čele s charizmatickým frontmanom Adamom Darskim alias Nergalom predstavia najnovší, v poradí jedenásty album I Loved You at Your Darkest (2018), ktorý vyšiel pod hlavičkou legendárneho vydavateľstva Nuclear Blast Records.
Pre mnohých bude vrcholom večera s 90-minútovým setom a masívnou epickou ohňovou šou švédska melodická deathmetalová formácia Amon Amarth, pôsobiaca na scéne už od roku 1992. Dlhovlasí mohutní Švédi imitujúci Vikingov takisto odprezentujú najmä skvelý, čerstvo vydaný album Berserker, ktorý uzrel svetlo sveta 3. mája. Textom na novinke opäť vládne škandinávska mytológia a čo sa zvuku týka, nechýbajú chytľavé gitarové linky, growling frontmana Johana Hegga či dynamický dvojitý pedál na súprave bicích bubeníka Jockeho Wallgrena.